Kortlys vir nuwe SAUK-raadslede begin binnekortSABC-gebou in Kaapstad Foto: Maroela Media Die proses om ŉ nuwe permanente raad vir die SAUK aan te stel, sal soortgelyk wees aan die proses wat gevolg is om ŉ nuwe openbare beskermer aan te stel. LP’s sal die CV’s van 363 aansoekers bestudeer en ŉ kortlys van 36 saamstel. Dié proses begin op 22 Augustus. LP’s het ooreengekom dat die CV’s van die kortlyskandidate daarna op die parlement se webwerf gepubliseer sal word. Lede van die publiek en burgerorganisasies sal vyf werksdae hê om kommentaar te lewer. Die kortlyskandidate sal daarna gekeur word en hul akademiese kwalifikasies sal bevestig word. LP’s het gesê hulle wil nie weer ŉ herhaling sien van dit wat in 2014 gebeur het, toe dit aan die lig gekom het dat Ellen Tshabalala, die voormalige SAUK-voorsitter, oor haar akademiese kwalifikasie gejok het nie. Onderhoude met kandidate sal oor drie dae plaasvind en dit sal na verwagting regstreeks uitgesaai word. Alhoewel daar nie enige datums bespreek is nie, sal LP’s die proses bespoedig, aangesien die tussentydse SAUK-raad se termyn op 26 September verstryk. LP’s oor die politieke spektrum heen het ooreengekom dat hulle gekwalifiseerde en hoë gehalte kandidate wil hê wat die SAUK kan dien. Verskeie SAUK-rade is oor die jare heen ontbind weens onstabiliteit en bewerings van oortredings en politieke inmenging.